Kolasib District a vawk hri lenna Infected Area ah puang,"884/2024-2025 Dated Kolasib the 21st June 2024: Kolasib District ah Pu Lalhmangaihzuala, Serlui B leh Pu Hmingthanfela, Kawnpui Venglai te ran vulh a tanga vawk thisen Sample test atangin African Swine Fever (ASF) ani tih finfiah ani a. Tin, an vawk vulh te hi an thih nual tawh bawk avangin leh he hri a darh zel loh nan he hri len mekna hmun hi Sr. Veterinary Officer Kolasib chuan INFECTED AREA ah June 20, 2024 khan a puang. Dr. K Lalbiaknungi Sr. Vety. Officer, District Vety Hospital, Kolasib chuan The Prevention & Control of Infectious and Contagious Disease in Animal Act 2009, Section 20 in thuneihna a pek angin hri hmuhna hmun Pu Lalhmangaihzuala Serlui B leh Pu Hmingthanfela Kawnpui Venglai te, an ran vulhna atanga KM-1 bial chhung chu June ni 20, 2024 atanga thu leh awm hma chu Vawk hri lenna hmun Infected Area a ni tih a puang a. Infected Area chhungah hian hengte hi zawm ngei tur a ni:- 1. Infected area chhungah Vawk dam tha lai leh dam lo talh khap tlat a ni. 2. Infected area atangin, Vawk, Vawksa, Vawksa rep leh vawksa atanga thil siam reng reng lakchhuah khap tlat a ni. 3. Vawk thi reng reng paih mai lovin thuk takah chinai nen phum tur a ni. 4. Vawk thi reng reng Vety Department ah report ngei ngei tur a ni. 5. Hri darh zel tur ven nan Vawk suat duh ten A.H & Vety. Department Kolasib ah dilna an thehlut tur a ni.",Dated: 21 st Jun 24 11:34 AM,https://dipr.mizoram.gov.in/post/kolasib-district-a-vawk-hri-lenna-infected-area-ah-puang